钦定古今图书集成/方舆汇编/职方典/第1254卷
## 钦定古今图书集成/方舆汇编/职方典/第1254卷

| 钦定古今图书集成 方舆汇编 第一千二百五十四卷 |

| |

钦定古今图书集成方舆汇编职方典

第一千二百五十四卷目录

衡州府部纪事

衡州府部杂录

衡州府部外编

职方典第一千二百五十四卷

《府志》：“周灵王时，岣嵝峰崩，毁祝融坟，得营丘九头图。
伍员常卜居耒阳县北，世传伍相桥。桥侧有庙，则子
胥故宅。”

汉景帝二年，衡山雨雹，大者五寸，入地二尺许。
武帝元鼎五年，将军路博德击南越兵，出桂阳郡。
《后汉书唐羌传》：“羌字伯游，和帝永元间，为临武长。时
南海驿献生荔枝，死亡不绝，道经临武，羌乃上书曰：
‘臣闻上不以滋味为德，下不以贡膳为功。龙眼等物
升殿，未必延年’。”诏罢贡。

《许荆传》：“荆字少张，和帝时迁桂阳太守，常行春至耒
阳，有蒋均者，兄弟争财互讼，荆叹曰：‘教化不行，咎在
太守’。乃上书陈状，乞诣廷尉。均兄弟感悔，各求受罪。”
《府志》：桓帝延熹三年，长沙零陵贼寇桂阳郡。

晋罗含耒阳人，昼梦五色鸟飞入口。叔母曰：“汝后必
有文章。”自此藻思日新称名江左。

桓伊素善音乐，为江左第一。有蔡邕《柯亭笛》，尝自吹
之。初读书于衡阳西郊三十里外，至今名“伊山”，又名
“桓山”云。

安帝元兴二年，衡阳有雌鸡化为雄，八十日而冠忽
萎。“天戒若曰，衡阳，楚国之邦略也。”及桓元篡大位，楚
国属焉，果八十日而败，此其应也。

宗炳，字少文，善琴书图画，精于名理。刘裕既诛，刘毅
辟少文为主簿，不起。问其故，答曰：“栖丘饮谷，三十馀
年。”裕善其对而止。后复遗书，召为太尉掾，不起。宋受
禅，频征不应。衡阳王义季亲至其室，与之欢宴。命为
谘议参军，不起。与妻罗氏结宇衡山，有《尚平》之志焉。
刘凝之，字隐安，性好山水，一旦携妻子浮江湖，隐衡
山之阳。登高岭，绝人迹，为小屋居之。采药服食，妻子
皆从其志。同时有《刘𬴊公》者，南阳人，觅药衡山，亦深
入忘返。

文帝元嘉十二年，醴泉出衡阳县庭。

武帝大明八年六月，衡阳郡白鹿见江州刺史江夏
王世子伯禽以献。

顾宪之，字士思，吴郡人，齐除衡阳内史。土俗有疾，辄
云“先亡者为祸”，皆开棺涤骨，名为“除祟。”宪之为陈生
死之别，事不相及，风俗遂革。

梁天监中，耒阳江水暴涨，蔽樟楻岭而下，淹没邑聚
几尽。

梁萧恭，字敬范，天监八年封衡山县侯，征为衡州刺
史。每从容谓人曰：“下官历观世人，多有不好欢乐，乃
仰眠床上，看屋梁而著书。千秋万岁，谁传此者？劳神。
若此，竟不成名，岂如临清风，对明月，登高泛水，肆志
酣歌也。”

普通中，衡民相聚寇抄，诏以裴之平为假节、起武将
军、都督衡州五郡征讨诸军事。之平至郡，贼即平殄，
武帝甚嘉赏之。

大通元年，兰钦以军功假节、都督衡州三郡兵，讨桂
阳、阳山、始兴叛蛮，破之。会衡州刺史元庆和为桂阳
人严容所围，遣使告急。钦往应援，破容罗溪，于是长
乐诸峒，一时荡平。俄改授持节、衡桂二州诸军事、衡
州刺史。未及赴职，魏遣都督董绍、张献攻围南郑，梁
州刺史杜怀瑶请救。钦率所领援之，大破绍、献等于
高桥城，追入斜谷，斩获略尽。西魏宇文泰致马二千
匹，请结邻好。

大同十一年，韦粲出为持节、都督衡州诸军事、安远
将军、衡州刺史。至州无几，征为散骑常侍。还至庐陵，
闻侯景作逆，简阅部下，得精兵五千，倍道赴援。
宋季雅市宅吕僧珍所居侧，吕问宅价，曰：“一千一百
万。”吕怪其贵，季雅曰：“百万买邻。”及吕生子，季雅往贺，
署函曰：“钱一千阍。”人少之，弗为通，久之乃进。吕疑其
故，亲发，乃金钱也。遂言于帝，以为壮武将军、衡州刺
史。将行，谓所亲曰：“不可以负吕公。”

太清四年二月甲戌，衡阳内史周弘直上言“凤凰二
见郡界。”

任环陈将任忠之弟环早孤忠抚爱甚至，每曰：“吾子
佣保耳寄门户者环也。”年十九，迁衡州司马都督王
勇尽以州务属环陈亡环劝勇据岭外立陈后辅之
勇不从，以地降隋环弃官去。

陈宣帝大建五年，西衡州献马生角。《五行传》以为兵

收衡阳郡兵，太守樊通应之。

唐开元十五年，郡内灾，延烧三百馀家。州人见有物
圆大如瓮，赤如烛笼，所至火即发。

李泌字长源。天宝中，自嵩山上书论当世务，待诏翰
林。为杨国忠所谮，乃潜遁名山，以习隐自适。及肃宗
幸临武，遣使诏赴行在谒见，陈古今成败之机，甚称
旨，延至卧内备顾问。泌尝称“山人”，固辞官秩，寻特宠
异之。崔圆、李辅国害其能，将不利于泌。泌惧，乞游衡，
许之，给以三品俸禄。遂隐衡岳，绝粒栖神。年六十八
薨。

天宝时，词客李节过耒江，《吊子美》诗云：“耒阳浦口系
扁舟，红蓼洲头宿白鸥。半夜青灯千里客，数声寒雁
一天秋。蛩吟隔岸情如诉，斗柄横江势若流。惆怅杜
陵老诗伯，断碑古木绕荒丘。”焚之祠前。是夜梦子美
于沙堤，和诗有“若遇故乡王永日，便将清泪洒荒丘”
之句。王永，子美故人也。

杜甫，字子美，大历三年下峡至荆，南溯沅湘以登衡
山，因寓居耒阳。尝至岳庙，阻暴水，涉旬不得食。耒阳
聂令知之，自具舟迎还，馈以牛炙白酒，一夕醉饱。卒，
年五十九，葬耒阳县北二里。元和中，其孙嗣业迁葬
于巩县。韩文公过耒阳，有诗曰：“今春偶客耒阳路，凄
惨去寻江上墓。”

大历八年，上遣归崇敬祀衡山。未至，而哥舒晃乱广
州。监察御史惮之，请望祀而还。崇敬正色曰：“君命岂
容有畏耶？”遂往。

关中饥，张署同韩愈上封事，语侵执政，黜为临武令，
愈亦黜为阳山令。二邑交境，愈逾岭而南，署饯之境
上。后复期宿于境，是夜虎入厩，以韩公之。去署曰：
“是物不骏于乘虎，《寅》数也，来春其有征乎。”明年，顺宗
即位，果得诏。其所宿处，至今名为“韩张山”云。

贞元三年，蓝山县山崩。

永贞中，韩愈改法曹参军，由郴经耒，作诗吊杜陵祠
及衡雅，娱其山水，留诗题石鼓江亭。寻登南岳，值秋
雨晦暝，公默祷之，是夜投佛寺，比及曙，则云为开霁
矣。后人为建“开云楼。”

唐僖宗中和元年辛丑冬，武陵蛮雷满等寇衡阳。
《中朝故事》：“李琮为湖南观察使，渔者献鲤一头，长数
尺，琮命家人烹之，腹中得印一面，文曰‘衡山县印’。”琮
令厅吏索衡山县令近日文书，视其印篆似新铸者，
乃遣召衡山令携印来，阅之果然。琮屏人诘之，令伏
罪曰：“旧印为盗窃去，某与主吏并忧刑戮，潜命工人
为之，今惟俟死而已。”琮悯之，为秘其事，令赍印归县。
《府志》：后汉隐帝乾祐三年，马希萼以朗兵攻楚王希
广，希广将彭师暠请以步兵三千自巴溪渡江出岳
麓山，后不许，希广遂败。

后周广顺元年，楚人幽其王希萼于衡山，寻复立之。
廖偃，光图之子。后周广顺元年九月，楚王希萼为马
步徐威所逼，幽之于衡山时彭师暠居衡，偃与其季
父匡凝谋曰：“吾家世受马氏恩，今希萼长而被黜，必
不免祸，盍相与辅之。”于是率臧获及乡人与师暠共
立希萼为衡山王，以县为行府，断江自守，编舟为战
舰。以师暠为武清节度使，召募徒众，数月至万馀人，
州县多应之。遣判官刘虚己求援于唐，唐主嘉师暠
及偃之忠，以师暠为殿直都虞候，以偃为左殿直军
使。后死于王逵之乱。

廖凝隐居南岳，时登眺祝融诸峰，触思成韵，一时诗
人，尽出其下。南唐主李景平马氏之乱，遣使聘之，凝
初不屈。后江南交构为乱，剧贼蜂起。凝曰：“与其抱道
而死之，以遗我名；孰若就义而仕，以存我宗。”之愈遂
出为令。慕陶元亮之风，委身去留，略无凝滞。其诗有
曰：“风清竹阁留僧住，雨润莎亭放吏衙。”视掾未几，嗒
尔叹曰：“昔渊明不以五斗米折腰，我何久为人后恻
怆若辕下驹耶？”即解印归山。其诗曰：“五斗徒劳自折
腰，三年两鬓为谁焦。今朝官满重归去，还挈来时旧
酒瓢。”

宋太祖建隆三年壬戌，湖南周保权遣兵戍永州，至
衡州，衡州守张文表驱之以袭，据潭州。

至道二年，桂阳境内银多涌出。

咸平八年九月甲子，衡山南岳南台寺瑞应峰前忽
一夕雷雨，平地涌水如龟，首足皆具，高一丈，围阔一
丈。

天圣中，耒阳张氏一生四子。

政和五年正月朔，湖广提举常平刘钦言：“桂阳军芦
灰冲出生金重九觔八两，状类灵芝祥云，又淘沙得
金四百七两有奇。”

绍兴四年秋，衡山祝融峰有山自颓。临武有石，因乘
迅雷忽飞去。韶之曲江南岳祝融峰有山自摧。
十一年四月，衡山净居岩有蛇长二丈，身围大数尺，
黑色方文震死，山水大至。先是，山气遇夜辄昏暗，至
蛇毙始明乾道五年，郡人有化为虎者。

胡颖字叔献，性不喜邪佞，尤恶言神异，所至毁淫祠
千区，以正风俗。衡州有灵祠，吏民夙所畏事，颖撤之，
作来谂堂，奉母居之。常语杨允恭曰：“吾夜必瞑坐此
室，察影响咸无。”允恭对曰：“以为无，则竟无矣。从而察
之，则是又疑其有也。”颖善其言。

赵蕃少受学于刘清之，后清之守衡州，蕃监安仁酒
库以卒业焉。真德秀书于《国史》曰：“蕃于师友如此，肯
负国乎！”

刘登以咸淳戊辰冬出守桂阳，未几兵变，遂家焉。尝
自题曰：“江山信美非吾土，云石同盟是我乡。”

尹糓，字耕叟，擢知衡州。及城将陷，乃为二子行冠礼。
或曰：“此何时行此迂阔事？”糓曰：“正欲令儿曹冠见先
人于地下。”既毕礼，阖门自焚。芾曰：“尹务实真男子也。”
以酒酹之。

穆演祖，初为衡阳尉。元将兀良哈自大理入广南西
道，其先锋破永州，衡守令闻之皆走。时公戍石湾，闻
难，驰入城中，收散亡以守。顷之，兀良哈兵大至，进驻
青草湾，欲绝湘夹攻。公提兵东岸杨林庙，相拒七昼
夜，募死士沉所聚舟，兀良哈遁去，城赖以完。

张康，蚤孤力学，旁通术数。宋亡，隐衡山。至元十四年，
世祖遣中丞崔彧祀南岳，就访隐逸。彧兄斌言康隐
衡山，学通天文地理。彧还，具以闻。遣使召康，与斌偕
至京师。十五年夏四月，至上都见帝，亲试所学，帝大
喜。十八年，康上奏：“岁壬午，太一埋艮宫，主大将克，参
将囚，直符治事，正属燕分。明年春，京城当有盗兵，事”
干将相。十九年三月，盗果起京师，杀阿合马等。后帝
欲征日本，命康以《太一》推之。康奏曰：“南国甫定，民力
未苏，且今年太一无算，举兵不利。”从之。

曾世荣号育溪，精于方脉，著《活幼心书》于世。大德丙
午，衡民不戒于火，延及二千馀家。火迫世荣宅，四顾
无以为计，忽飙尘中但闻人声喧呼，“此曾世荣宅。”并
力进水百馀器，烟止风收，而宅与书板俱得不焚。谈
者皆云造物默佑之也。

至正十九年八月十七日，安仁人见天上一物，白头
黑尾，往来空中，震雷一声，忽失所在。

至正间，贼至耒阳境，烧毁民舍几尽。临武县红巾贼
起。

茹瑺，面骨深峻，身长八尺。相者谓当封侯而不令终。
洪武中，年十六入监。上梦一神伏阶下曰：“臣南岳神
也，来辅陛下。”次日，上临监，见瑺貌类梦中所见者，询
之，对曰：“臣衡山人也。”上异之。累官布政使，进副都御
史，累加太子太保。建文中，会修《高庙实录》，以瑺为付
总裁。《靖难》兵入金川门，瑺开门以迎。文皇以瑺旧勋，
且有“劝进功”，封“忠诚伯。”

郑汉耒阳人。明洪武间，以儒士荐，任本县训导。永乐
四年复召起，汉以老病辞，许致仕，赐敕并牡丹一本。
如是岁花盛，则邑科甲必多。

洪武二十年，安仁儒学后圃产灵芝二本。

永乐十二年，桂阳获金钟于“大元塔侧。”

正统壬戌，南岳新庙成，高不及旧五尺。忽风雷交作，
白昼晦冥。及霁，庙旧基半里。
天顺八年，广寇陷桂阳州城，大肆屠掠。

成化十八年八月，白昼晦冥，雷电交作。衡郡江水大
涨，有二樟，大数十围，蔽江而下植溪田中，涌沙成阜，
树枝青郁如旧。水涸，根下有二窍出泉。至弘治末，泉
始竭，居民伐其树。

杨时荣，字仁甫。再上春官不第，归衡山，作别墅于巾
紫山下，名其山曰“止山。”山有白龙潭，水可灌田，公身
督耕其中，称为“白龙先生。”

邵震号静斋。成化间守衡，政尚宽简，务在与民休息，
一切征输徭役，惟恐伤之，民甚德焉。公将报政，其家
忽有巨虺入室，家人惧，乃以鸾笔降神曰：“震将有水
厄。”其子亟就道。至则公已汨没于洪涛竟日矣。同舟
溺者凡六人，而公以救得不死。盖神实相之，人以为
惠民之报云。

正德六年二月一日夜酃，忽大风雨，走石扬沙，树尽
拔，居民屋瓦皆裂。后六年，遂有猺贼攻邑，火民所居
三日。

七年五月《间，酃》大雨震雷，龙出山崩。六月初一日，安
仁霖潦三日，水溢上乡山岸俱崩，男女溺死者八十
九人，坏田七百五十二亩。

十五年春，郡中天鼓鸣，至秋复鸣，其声如雷。

嘉靖九年，安仁县北二十里，青丝树生红子，如龙眼
大，食之味甘。是年，县中产灵芝五本。

十三年三月，郡中星陨如雨。是月“二十一夜，将向晨，
安仁雨黑雨，溪港田塘水色如墨。四月二十九日夜，
雨如倾平地，水高忽丈馀，山崩地陷，庐舍倾没，人畜
漂溺者不胜计。”

十四年八月二十五日夜，郡中天鼓鸣，火光烛地，移
峕乃止。又安仁县九月二十六日夜，星明，天河净，忽电光起西南，震雷一声，鸡犬皆鸣。又十二月二十六
夜，有大星起自天东，迅飞而西，其后有光焰长百馀
丈，声如雷。

十五年二月二十二日，安仁忽大风起自西北间，拔
树破屋，雨雹大如鸡卵，沟洫皆盈。五月，郡城中暴风
自市江起，经城西石塘，过雁峰南渡头，地有大龙舟
揭入空中三四丈，掷下皆碎，所至拔树木，坏垣破屋，
大雨雹。八月，耒阳火，烧民居四百五十间，延及城楼。
衡民姜茂富者，生于明正统间，至嘉靖二十八年，一
百四岁矣。郡守蔡汝楠召见之，赉以粟帛，题额，旌曰
“礼养高年。”司理舒化赐以杖，铭曰“履吉而康。”后二年
乃卒。

三十七年春，郡中黑眚见，所至即重关密室，亦莫能
御，妇女被其毒辄死。民间彻夜鸣钲击鼓，砺刃御之，
或有见其形如猿，金睛修尾为祟，二月馀乃止，桂阳
亦然。

四十五年，安仁潭湖平田地方，白昼猛虎出，伤数十
人。驱射之，获一彪，馀散入衡阳、衡山、耒阳县界，复伤
数百人。

万历四十三年三月，蓝山雨雹如拳，击死牛马叉，大
风拔树，漂没民居，死不知所在者八九人。是年，耒阳
县各乡虎出，三五成群，日夜咆哮，食人百馀。

四十八年冬十月，黑妖见，时出没人内室，人或有见
之者，身短而黑，状如狐，比户惊恐，男女终夜不能寝。
鸣金击柝以御之，月馀乃止。

天启甲子正月一日，衡阳县学教谕车大聘贴一联
于学宫云：“文运已开新甲乙，科名定拟中《春秋》。”意谓
春秋两榜也。是科得隽者止谭允都一人，乃业《麟经》，
已先为之谶矣。

衡阳有小妇秦氏，孀居有姿，姑欲嫁之，不听。邻恶少
冯小二欲挑之，以姑在不得间，因计毒其姑，佯为助
丧，求与妇合。妇怒，掷石中之，因讦妇有所私，为姑所
禁，置鸩焉，陷于辟。有鄞人管思易者，以恤刑至，疑之。
夜梦老妇牵一马，泣诉曰：“马实杀我。”遍求马姓者，不
得。视邻右尺牍，有冯小二忽悟，遽呼讯之，立承，妇乃
得释。

崇祯癸酉科秋试，衡阳教谕傅乃耕梦明伦堂悬一
扁，题曰“万善堂”，不知何解。未几榜发，衡阳县学生欧
阳瑾得元，始悟前嘉靖辛酉解元为王万善，系衡阳
学，至是始接武焉。

彭允中为衡山教谕，献贼将至衡山，居民窜避，只有
空城，公与一老仆闭署以待。贼至，破署门，拽公以出，
欲降之，公不言。时伪知县夏云谓之曰：“教官有何名
节，而倔僵如此？”公曰：“惟教官故不可降。教官，士子之
师；教官降，何以表率士子乎？”不知夏云亦教官，误中
其忌。云惭怒，嗾贼杀之。

十五年，长乐乡三口民萧氏妻，一产五子，其一长成，
馀皆不育。

癸未，流寇八大王张献忠长驱至衡，踞王宫称西府，
设立伪巡抚谭嘉瑞、伪衡阳知县陈瑛。贼留衡匝月，
于十月二十日率所部下澧州入蜀。诸伪吏犹坐衙
肆虐，检括民财。赵之鹤乃破产募力士，同兄之琴倡
义恢复，盟乡绅吴国瑞等订“义集社”，密通伪府中军
官熊飞，内外应合。擒缚伪员谭嘉瑞等于府学明伦
堂，律以大逆。适原任本府同知郑逢元乃自邵来攘
为己功。鹤因上状楚、粤两抚。郑怒，将它中之众为解
于郑所，令鹤诣谢。鹤悍然曰：“吾但欲歼丑逆，不敢居
功，又安所得罪？何谢为？”

献逆陷湖南，衡属悉署伪吏及官兵，次第恢复。独临
武伪令婴城固守。有侠士罗君赞，膂力绝人，亦在胁
从中。袁从谔作书致罗，罗得书，尽缚伪吏朱衣点等
舆榇出降，临武平。

流贼张献忠陷长沙，总兵官孔全斌等兵溃，走衡，焚
毁王宫，郡城内外《易赖》各街，江东岸等处公私庐舍，
灰烬无馀。九月，衡郡悉陷于寇。

十七年，督师何腾蛟驻兵长沙，各镇黄朝宣结营于
衡山燕子窠，郝永忠、卢鼎分驻郡城，招募亡赖子以
充营伍。民之弃业从戎者，十室而九岁之。丙戌，郝永
忠袭桂阳州，杀戮州民以万计，并杀州学正周之达。
李兴玮字天玉，与周士仪同出辰司，李戴希家门，两
人特相交善。一日，朝盥，理发指顶，顾周曰：“冰霜洊及
此，三尺青丝，要当与丹心侠骨，和盘倾卖，不知落阿
谁手也。”因命酒歌泣而别。督师何闻其才，令参幕府，
固辞，乃授临武教谕。时军事益旁午，何复飞檄令补
署邑尹。玮曰：“奈何以残疆见属？吾殆死片牒中矣。”未
几，大兵至，执送衡阳。玮从容弹冠振衣，入见军门，瞪
目不屈。主帅怒，命守备贾某监斩之，司刑者叱之跪，
玮矫首曰：“死耳，死耳，若敢困我哉！”乃就刑。贾怜之，为
市棺，具缣帛，葬于衡阳城西，时年二十七。有《临刑诗》
二首，为时传诵云

《湘中记》：“九疑在营道县，与北山相似，行者疑惑，故名
之。”

衡山近望如阵云，沿湘千里，九向九背。

衡山、九疑，皆有舜庙。太守至官，常遣户曹致祀，则如
闻弦歌之声。

湘水至清，虽深五六丈，见底了了。然其石子如樗蒲
大，五色鲜明，白沙如霜雪，赤岸若朝霞。

营水：水、灌水、祁水、舂水、永水、耒水、渌水、连水、倒水、
沩水、伯水、澬水皆注湘。

“宿当轸翼，度应玑衡”，故名衡山。山有锦石，斐然成文。
衡山有悬泉，滴沥岩间，声泠泠如弦。有白鹤回翔其
上如舞。

衡阳县东二十里，有酃湖，周二十里，深八尺，湛然绿
色。土人取以酿酒，其味醇美。

都溪又西北流入营水，谓之“菁口。”

《文斤》山上有石床，方高一丈，四面绿竹扶疏，常随风
委拂。

耒阳县北有蔡伦宅。宅西有一石臼，云是“伦舂纸臼”
也。

“祝融峰上有青玉坛，方五丈，有盖香峰行道处。”
《南越志》：“衡阳湘乡县有石鱼山，下多元石，石色黑，而
理若云母，发开一重，辄有鱼形，鳞鳍首尾，宛若刻划，
长数寸，鱼形备足，烧之作鱼骨腥，因以名之。”

《衡山旧志》载顾宪之为南齐内史。其土俗，病辄云：“先
亡为祸，皆开冢剖棺，水洗枯骨，为除祟邪。”宪之晓谕，
为陈生死之说。事不相关，风俗随改。今按《南史》，宪之
仕齐为衡内史，县在南朝亦名衡阳，属衡阳郡。而《南
史》称衡阳内史，是言郡内史也。当时内史之官，至唐
为长史，与别驾、参军、司马皆为郡职，则内史不当入
《县志》矣。

《衡山县志》：“老君在颛顼高阳氏，辛卯元年降于衡山，
号赤精子。”

《通志》：杜甫墓旧序谓先生死葬耒阳县北二里。或谓
不然，实死于岳阳。二说互相诋訾。始余官郴，道耒阳，
始得谒先生于祠下，孤坟在祠后，邑有墓，墓有祠，耒
阳所私而重也，奚怪焉？《类苑》云：甫终耒阳，槁葬之。元
和中，其孙嗣业始改葬于襄。元微之为志。今考元稹
作墓志，但云子美旅殡岳阳。及考杜诗《年谱》云：“唐元
宗幸蜀还，诏求子美、聂令，乃积土江山，曰：‘死葬于此
矣’。”此皆诬也。元宗卒于宝应元年，子美卒于大历五
年，后元宗已十年，岂有诏求之事？再考大历四年，子
美有“瘗夭近潘岳”之句，耒阳之坟，恐瘗子宗文者，后
世不忘，遂因牛酒之语，从而附会之也。余按，元稹《墓
志》云：子美之孙嗣业，启子美柩之襄祔事于偃师，途
次于荆楚。铭云：“合窆我杜子美于首阳之山前。”《平江
县志》又云：“甫卒于潭岳之间，旅殡岳阳。长子宗文卒
耒阳，次子宗武贫病不克葬，命其子嗣业启甫柩，祔
事偃师。”则耒阳之殡，实甫子宗文。考《河南志》，偃师首
阳有甫墓，巩县接壤偃师，而甫子曾殡耒阳。《类苑》之
讹有繇矣。乃《一统志》云：韩愈一诗：“今春偶客耒阳路，
凄惨去寻江上墓。”岂元微之但为志而不克迁，或已
迁而故冢尚在邪？愚谓：愈岂亦传讹于宗文之殡、聂
令之葬耶？

夏禹随山导水，功成刻石衡山，《舆地纪胜》云：在岣嵝
峰，又传在衡山县密云峰，昔樵者见之。宋嘉定初，蜀
士因樵者引至其所，以纸打碑，凡七十二字，刻之夔
门，随亡去。后佥宪张季文自长沙得之，云是宋嘉定
中何致子一摹刻于岳麓书院者，皆蝌蚪文字，凡七
十七字，不可晓。碑旁小书云：“古帝禹刻南岳密云峰”，
山顶之间，水绕石坛之上。何致子一以禹云国家幽
得之众，夏之书刻之于此，详记在山下小书内三字
剥落。至明嘉靖初，国子生沈镒自谓能辨，其文云：“承
帝曰嗟翼辅佐卿水处与登鸟兽之门，参身洪流而
明发尔兴，久旅忘家宿岳麓庭，智营形折，心罔不辰，
往来平定华岳泰衡，宗疏事裒劳馀伸，禋郁塞昏，徙
南渎衍亨。衣制食备，万国其宁，窜舞永奔镒。”又为释
义，且谓镒得此。刻，请祷于梦。夜一长人挈一古瓶授
镒，其色黄，高尺许，上方下圆，腹外有金环者四，其口
旁横书三字曰：“某官造。”下有篆文，如龙蛇形，寤而忘
一字。起诵碑文，恍然有省，窃为注释志之。时大司马
湛公若水守南，国子祭酒沈生以是碑见公书其后
云：“右沈镒所辨《神禹碑》篆文也。”禹篆与后来篆法悬
绝，无所于考，信然。吾方以不得考其文，契其义以为
憾，见生此辨，已一快于心，遑知其然否乎？且沈生自
叙梦长人所遗器，与字岂不异哉？宜从刻诸碑阴，以
俟后之君子，必有能识之者。窃谓蝌蚪文字，若孔氏
所藏《尚书》，鲁共王出之壁中，当是时已谓蝌蚪书废
已久，时人无能知者，何言后世？且所释止据后世楷
书一端，髣髴拟之于六书，犹为未尽，又何言蝌蚪哉？
此碑为禹所遗无疑，乃其文义，阙之可也衡人赛槃瓠病及仇仇重事，祈许槃古赛之日，“巫者
以木为鼓，中小而两头大，如今之杖。鼓四尺者谓之”
长鼓，二尺者谓之短鼓。巫有练帛，长二三尺，画自槃
古而下三皇、五帝、三王及诸神。是日以帛画悬之竿，
鸣锣击鼓，吹角。巫一人以长鼓绕身而舞，两人复以
短鼓相向而舞，随口歌唱，无复本据。仇怨重者，夜至
野地灭灯烛，谓之“槃黑鼓。”每舞罢一会，则滋口饮食，
极其村野。夫民之初生有槃古氏。《史》称槃古者，言元
气浑浑然盘固也。今以木为鼓，以绕身为盘，以灭灯
为黑鼓，何所取义哉？

桂阳程乡有《千里酒》，饮之递千里，至家而醉。

耒阳鳌口寺木居士，元丰中县令焚之。苏子瞻闻而
喜曰：“木居士之诛固已晚矣，乃间有此明眼人乎？”后
寺僧复刻其像祀之。张芝叟谪郴州，过见之，诗曰：“波
穿水透本无奇，初见潮州刺史诗。当日老翁终不免，
后来居士欲奚为。山中雷雨谁为主，水底蛟龙自不
知。若使天年俱自遂，如今已复有孙枝。”

衡州花光仁老以墨为梅花，黄鲁直观之，曰：“如嫩寒
春晓，行孤山水边篱落间，但欠香耳。”

岳麓旧谓初名灵麓，称岳麓，自宋始。唐杜甫有岳麓、
道林二寺诗，又杜荀鹤诗云：“猿到夜深啼岳麓，雁知
春信到衡阳。”而僧人齐己亦有《寓居岳麓》诗，原不自
宋可知也。

歌诗有谓之“盐”者，如吟行曲引之类。今南岳庙神乐
有《皇帝盐》，而俗传以为皇帝炎，误矣。

南岳有圣灯岩，龙湖张治谓“圣灯现光处，其下必有
丹砂与一切宝气。欲以飞梯，俟光现时，识其处掘之”，
庶破愚俗圣灯之惑。

酃炎陵有古杉二株，大数十围。明初人多斧其屑为
香。有患风热者，煎水饮之辄效。人偶有媟之者。正统
十年七月十九日，天气清朗，忽大风雷，遂焚其木，其
旁木虽错杂，而枝叶完好。又旧陵之下有樟亦大数
十围，名曰“龙爪”，下有孔，秋冬水涸，獭多伏于内。成化
间，居民因积草于孔熏之。是年广东南华寺僧皆病
喉疾，及考其曰，正与熏烟之日同。故谚云：“头在云阳
作天子，尾在南华作寺场。”盖指地之龙脉言也。
文徵明之父林为温州守，原籍衡山，故父子皆写衡
山，如韩子、昌黎意耳。今人诋其父子皆号衡山，殊不
知林自号交木也。

《府志》：“秦时有数女取螺于桂阳山中，遇风雨，一女忽
化为石形，高七尺，状如女子。”

《后汉》·成武丁，临武人，年十三为县吏，少年大度，不混
众人，人谓之痴。州牧使京还，不及邮宿树下，闻上语
云：“向长沙市药。”旦视之，乃二白鹤。丁先候市门，果二
老罩白簦来，丁相逐逾日，老人曰：“子欲何求，随我不
巳。”武丁曰：“知君有济生之术，因来相从耳。”老人相顾
而笑，乃于袖中出玉函，看素书，果有武丁名，因各出
一丸药与之曰：“君当为地仙。”乃与之期会于他日。武
丁拜受，即饵一丸，分袂而去。还家明照万物，能解禽
兽。语太守：元日燕郡官吏行酒，忽含噀之。众怪问，答
曰：“适见临武火，以此救之。”后县令张济果称火起时，
忽见东北雨大至，火遂灭。雨作酒气，救者被雨皆醺
醉。仙君以所受老人约将近，遂谢病归，复饵前药，谓
其弟曰：“七月七日牵牛诣织女，吾当还宫，不得留。”言
讫而卒。数日后，友人从临武来，见仙君乘骡西去，友
人曰：“将何适？”答曰：“暂到迷溪即反。”又曰：“我来时匆匆，
有旧鸟一只在鸡栖上，大剑一口在户侧”，为令家人
收之。友人至其家，告之故，家人曰：“剑与舄俱入棺中，
那应在外。”即求之，果如友人言。开棺视之，但有青杖
井一舄而已。

卖姜翁，不详何许人，日在衡州市上卖姜。有道士遇
之，欲授以黄白之术。翁不答，但取担上姜纳口中，须
臾吐出成黄金。两人相顾而笑，自是不复见。

晋太原中，临武徐孙江行，见岸有钱涌出，辇贮船中，
须臾变成土。

《逸史》载，衡山有人绿毛覆体，来语岳山僧云：“我晋姚
泓也。当时我国为刘裕所灭，求我不得，遂假一貌类
我者，斩之以立威。我实泓也。”

《纪闻》载，“徐敬业败时，擒厮养似巳者斩之”，而敬业逃
入衡山为僧。天宝初，有老僧年九十馀，名住括者，即
敬业也。

吴葛祚为衡阳太守，境内有大楂，横水为妖。百姓为
立庙，行旅祷祀，楂乃沉没。否则楂浮触舟坏之。祚命
具斤斧伐去之，明日当至，其夜闻江中汹汹有人声诘旦视之，楂移去。

李泌，字长源，游衡山，遇神仙桐柏真人羡门子安期
生降之，舆车幢节，照灼山谷，将曙乃去。授泌长生羽
化服食之道，且戒之曰：“太上有命，以国祚中危，朝廷
多难，宜以文武之道佐佑人主，功及生灵，然后可登
真脱屣耳。”诣南岳张先生受箓。又与懒残禅师游，尝
中夜潜往谒焉。懒残拨火出芋以啖之，谓泌曰：“慎勿
多言，领取十年宰相。”

懒残，唐天宝初为衡岳寺执役。时刺史将祭岳，修磴
道甚严。忽中夜风雷，一峰颓下。缘山磴道，为大石所
踞，以十牛牵之。又数百人鼓噪以推，石屹不动。懒残
笑曰：“不烦人力，我试去之。”遂自履石，石动，转盘而下，
声若震雷，山路辄开，寺僧皆罗拜，一郡皆呼“至圣懒
残。”

南岳石头希迁和尚，于天宝初之衡山南岳寺。寺东
有石床如台，乃结庵其上，时号石头和尚。常梦己身
与六祖同乘一龟，游泳深池内，觉而自详曰：“灵龟者，
智也。池者，性海也。吾与祖同乘灵智，游性海矣。”
王十八，衡山人刘晏，少好道，及作刺史，道过衡山县
馆。时春日和暖，晏食香菜茵陈之类，甚为芳洁。晏异
之，语邮吏：“此菜何所得？”答曰：“县有官园子王十八种。”
遂往见。王十八衣犊鼻裈灌畦，状貌山野，望晏趋拜
战栗。晏渐与语不省，益疑异之，遣坐索酒与饮，迄不
肯却归。晏乃诣县，言欲偕十八往岭中，县令都不喻。
当时遣发，王十八亦不甚拒，破衣山履，登舟而行。晏
令妻子见拜之同坐，饮食形容衣服，日益秽敝。去数
百里，患痢，朝夕困极，舟船隘窄，不离晏之所。左右掩
鼻罢食，晏都无厌怠色。数日遂死，晏嗟咨涕泣，送终
之礼，无不精备。乃葬于路隅园。后一年，官替归朝，却
至衡山，县令郊迎请曰：“使君所将园子，去寻却回，应
是不任驱使。”晏惊问“何时归？”曰：“去后月馀日即归，云
奉处分放回。”晏大骇，当时步至园中，王十八先一日
去矣，向屋再拜，遣使往发其瘗处，空存衣服耳。晏至
京，偶得重疾，将属纩，忽有叩门者甚急。阍者走呼曰：
“有人称王十八求见。”一家迎拜，王十八微笑入至卧
所，出腰间胡芦，泻药三丸，灌而摇之。少顷，腹中如雷
鸣，逡巡蹶然而去。夫人曰：“王十八在此。”晏牵衣再拜。
王十八曰：“奉愧旧情，故来相救。此药一丸，可延十年，
至期，某却自取啜茶而去。”晏固请少淹不可，与之金
帛，复大笑。后晏拜相，兼领盐铁，坐事贬中州，三十六
年矣。一旦有疾，王十八复来，晏急延入阁中恳请，王
十八曰：“所疾即愈，且还其药。”遂以盐一两投水，令饮
讫大吐，吐中有药三丸，颜色与三十年前服者无异。
王十八索汤洗之。晏有堂侄侍疾在侧，遂攫二丸吞
之。王十八熟视曰：“汝有道气，我固知为汝所掠也。”移
时而去。晏寻痊，数月乃卒。

慧思禅师，常登祝融峰，与岳神会棋。神揖师曰：“师何
来此？”师曰：“求檀越一坐地。”神曰：“诺。”师即飞锡以定其
处，今福严寺是也。神曰：“师以占福地，弟子当何居？”师
即转一石鼓下，逢平地而止。一日，师指岩下曰：“吾前
一生，曾此处坐禅，为贼断首，寻获枯骨一聚。”至西南
隅，指大石曰：“吾二生亦曾居此，拾髑髅起塔焉。”又至
蒙密处，曰：“此古寺也，吾三生尝托居此地。”因指人掘
之，果有僧用器皿及殿宇基址。指两石下得遗骸，乃
建塔，今三生塔是也。又于东畔岭岩傍建台，为众讲
《般若》法，今为般若寺。众患无水，师以杖击岩下，俄有
二虎跑地，泉乃涌出，今虎跑泉是也。

昙藏，唐贞元二年遁衡岳之绝顶，以脚疾移止西园，
禅侣繁盛。东厨有蟒，长数丈，毒焰甚炽，侍者请避之，
师曰：“死可逃乎？彼以毒来，我以慈受。毒无实性，激发
则强。慈苟无缘，冤亲一揆。”言讫，其蟒按首徐行，倏然
不见。

耒阳县治仪门左有真武庙，初铸像不成，适有道人
云：“似我像铸之，当成。”乃披发跣足，端坐于座。工睇视
定胚，像成宛然，倏失道士所在。语云：“显灵在武当，真
像在耒阳。”

元和初，衡山元应、柳实共结往省，夜半飓风，舟漂入
于大海，后抵孤岛，二子陟焉。因谒南溟夫人，夫人命
侍女送客去，仍赠玉壶一枚，题诗曰：“来从一叶舟中
来，去向百花桥上去。若到人间叩玉壶，鸳鸯自解分
明语。”俄度长桥，侍女以一琥珀盒子谓二子曰：“吾昔
有子，夫人命与南岳，为子曾凭回雁峰使者，寄吾子
所弄玉环往，而使者隐之。望二君持此盒子至回雁
峰前访使者庙投之，当得玉环。为访吾子，当亦有报。”
二子受之，回岸询时，已一十二年，问道归衡山，中途
因馁，叩壶，果有鸯鸳，语以饮食处。二子食毕，辄不思
他味，寻即达家。妻各辞世，遂相与访使者庙，以盒子
投之，倏霹雳一声，庙立碎，空中乃有掷玉环者，二子
取之送岳庙。及归，有黄衣少年各到二子家，授以起
死药，二子遂以活妻室。后共寻云水，遇南岳太极先

缑仙姑入道，居衡山，见一青鸟，红顶长尾，飞来所居，
语云：“我南岳夫人使也。”以姑独宿穷林，命我为伴。一
日，青鸟飞来曰：“今夕有暴客无害，勿以为怖。”其夕，果
有十馀盗，持火挺刃，将害姑。入其室，姑在床上而盗
不见。盗出户，推坏仙坛，轰然有声，山谷震裂，谓已颠
坠，终不能动，因相率奔去，皆为虎所食。

衡山道士，不知何许人。长庆中，有头陀悟空，尝裹粮
持锡入衡山，至朱陵西原，游览累日，扪萝度险，无迹
不到。因憩于岩下，长吁曰：“饥渴如此，不见主人。”忽见
前岩有道士坐绳床，僧诣之不动，遂责其无宾主意，
复以饥困告。道士欻起，指石地曰：“此有米㔉。”石深数
寸。令探之，得陈米斗馀。即置于釜，汲水敲火煮饭。僧
才食一口未尽，辞以未熟。道士笑曰：“君食止此，可谓
薄命，我当毕之。”遂吃饭尽。又曰：“我为客设戏。”乃处木
袅枝头，猿悬鸟跂，趫揵闪目。有顷，又旋绕绳床，蓬转
湍急，倏忽失所在。僧归寺数日不复饥渴。

酃邑某庙有石狮夜变形，食民禾稼，农人伺而刃之。
次日，见庙中石狮上有刀痕。

嘉靖丙寅，耒阳民谭仁宿关王祠，醉后唱“大江东呼
周仓拿刀来！”周仓忽应声以刀斩其发，离囟仅一膜。